open-index/open-wikipedia-markdown huggingface dataset:
Sannikov Land

**Sannikov Land** (russisk Земля Санникова) var ei fantomøy i Nordishavet. Myta om øya oppstod i Russland på 1800-talet.

Jakov Sannikov og Matvej Gedensjhtrom hevda å ha sett øya under kartleggingsekspedisjonen sin til Nysibirøyane i 1809-1810. Jakov Sannikov var den første som rapporterte å ha sett «ukjent land» nord for Kotelnyjøya i 1811 (derfor «Sannikov Land»).

I 1886 rapporterte den russiske oppdagaren baron Eduard Toll om at han hadde sett land i det fjerne under ein ekspedisjon til Nysibirøyane. I august 1901 sette han ut på ein ny ekspedisjon, *den russiske polekspedisjonen*, med det russiske polarskipet «Zarja» over Laptevhavet for å finne det segnomsuste Sannikov Land, men vart raskt blokkert av pakkis ved Nysibirøyane. I 1902 gjorde Eduard Toll og tre av mannskapet frå Zarja forsøk på å nå Sannikov Land nord for De Long-øyane til fots medan Zarja låg fanga i isen. Dei fann ikkje øya og forsvann sporlaust i november 1902 då dei reiste sørover frå Bennettøya på lause isflak.

På første halvdelen av 1900-talet vart det klart at det ikkje fanst noko Sannikov Land.

På bakgrunn av det solide arbeidet Sannikov elles gjorde og fordi det ligg grunne sandbankar der øya visstnok vart observert, meiner somme historikarar og geografar at øya verkeleg eksisterte, men vart øydelagd av erosjon og vart ein undersjøisk sandbanke som fleire andre øyar i området. Denne prosessen er observert med fleire øyar i Nysibirøyane, som til dømes Semjonovskij som forsvann på 1950- eller 1960-talet. Andre igjen meiner at Sannikov Land kan ha vore ei luftspegling, som ein ofte kan sjå i arktiske strøk, av Bennettøya. Andre igjen reknar Sannikov Land som ei form for pseudohistorie.

## Sannikov Land

Segna om Sannikov Land kan ha vore opphav til adventurespelet *[[Syberia]]*

Den russiske geologen og science fiction-forfattaren Vladimir Obrutsjev skreiv ei fiktiv soge om øya i romanen ***The Sannikov Land*** (1926).

I 1973 vart ein science fiction-film kalla *The Sannikov Land* gjeven ut i Sovjetunionen.

## Kjelder

* *Denne artikkelen bygger på «[[:en:|en:]]» frå , den 13. august 2008.* 
*** oppgav desse kjeldene:*
James Tissot

**James Tissot** (), fødd **Jacques-Joseph Tissot**, var ein fransk kunstmålar og illustratør. Han er kjend for sosietetsbilete og seinare av religiøse motiv.

Jacques-Joseph Tissot var fødd i den franske byen Nantes. Han lærte målarkunst ved École des Beaux-Arts in Paris under Ingres, Flandrin og Lamothe, og debuterte ved Parissalongen 23 år gammal. 

Tissot kjempa i den fransk-prøyssiske krigen. Mistenkt for å vera ein *communard*, ein som støtta Pariskommunen, flykta han til London. Her studerte han gravering hjå Seymour Haden, og teikna karikaturar for ''Vanity Fair''. Påverka av Manet og Alfred Stevens måla Tissot portrett og sjangerbilete med motiv frå sosieteten. Seinare festa han seg ved religiøse motiv og heldt ei tid til i Palestina. Tissot
laga rundt 700 akvarellar med motiv frå Nytestamentet og livet til Jesus, der han skilde seg ut frå tidlegare avbildingar ved å legga vekt på realistiske detaljar. Seinare byrja han å illustrera Gamletestamentet, men døydde under arbeidet, ved det franske klosteret i Buillon i Doubs.

## Kjelder

* *Denne artikkelen bygger på «[[:sv:James Tissot|James Tissot]]» frå , og «[[:en:|James Tissot]]» frå  den 13. august 2008.* 
 

## Bakgrunnsstoff
BBC Alba

**BBC Alba** er ein fjernsynskanal frå BBC på skotsk gælisk som tok til å senda 2008. *[[Alba]]* er det gæliske ordet for Skottland. Kanalen sender hovudsakleg skotsklaga program, og er den første generelle fjernsynskanalen derfrå. Kanalen blir send via satellitt og kabel, og programma kan lastast ned digitalt.

Første sendinga fann stad den 19. september 2008. Ho inneheldt ein versjon av songen «Alba» med folkrockgruppa Runrig, ein direktesend *[[ceilidh]]* (tradisjonell dansetilstelling) frå Skye, komediedramaet *Eilbheas* ('Elvis') og dramadokumentaren *[[Peter Manuel]] – Deireadh an Uilc?* om ein skotsk-amerikansk seriedrapsmann. I dei første to månadane såg rundt 650&nbsp;000 folk på BBC Alba kvar veke, sjølv om berre ein tredjedel av skottar kunne ta inn sendinga.

## Kjelder

* *Denne artikkelen bygger på «[[:en:BBC Alba|BBC Alba]]» frå , den 26. april 2009.* 


## Bakgrunnsstoff
* Om sendingane på BBC si heimeside
Odsherred kommune

**Odsherred kommune** er ein kommune på Sjælland i Danmark som frå 1. januar 2007 høyrer til den nydanna Region Sjælland. Kommunen har 32&nbsp;605 innbyggjarar (2024).

Odsherred kommune omfattar dei tre tidlegare kommunane Dragsholm, Nykøbing-Rørvig
og Trundholm.

Kommunesenteret ligg i Højby, men den største byen er Nykøbing. Andre byar er Fårevejle Stationsby, Fårevejle Kirkeby, Asnæs og Vig.

Namnet Odsherred kjem frå Sjællands Odde (heradet med odden) som i nord dannar *Hesselø Bugt* i Kattegat. Frå Odden er det ferjesamband med Århus og Ebeltoft på Jylland. Lengst vest i kommunen ligg Dragsholm slott. Det er ein kortbaneflyplass ved Højby.

## Venskapskommune
* Ullensaker

## Lokaldemokrati
Ved kommunevalet den 15.november 2005 fekk Socialdemokraterne 36,4 prosent av røystene. Venstre fekk 33,6 prosent medan ingen av dei andre partia oppnådde meir enn 7,0 prosent (størst var SF). 

## Kjelder

* Valresultat 2005
Dragsholm kommune

**Dragsholm kommune** var ein tidlegare dansk kommune i Vestsjællands amt og låg nordvest på øya Sjælland. Kommunen blei danna ved den danske kommunalreforma i 1970, men frå 1.januar 2007 er området ein del av den nydanna Odsherred kommune i Region Sjælland.

Etter kommunevalet i 2005 blei Dragsholm sin borgarmeister Finn Madsen frå Socialdemokraterne også ordførar for den nye samanslegne kommunen.
Højby

**Højby** er ein tidlegare kjøpstad og liten by på Nordvest-Sjælland i Danmark. Han ligg i Odsherred kommune og høyrer til Region Sjælland. Højby hadde  innbyggjarar i 2013.  Byen ligg om lag seks kilometer vest for Nykøbing. Namnet «Højby» kjem av at byen ligg mellom nokre høgdedrag. 

Højby kyrkje er kjend for sine gamle kalkmåleri frå siste del av 1300-talet.


Højby odsherred church dragonfresco.jpg|Freske i Højby kyrkje.
Kirche von Hojby2.JPG|Højby kyrkje


## Kjelder
Nykøbing Sjælland

**Nykøbing Sjælland** er ein by og tidlegare kjøpstad på Nordvestsjælland ved Isefjorden i Danmark. Byen har 5&nbsp;096 innbyggjarar (2013) og ligg i Odsherred kommune i Region Sjælland. I sommarhalvåret ber byen preg av mange tilreisande turistar som let seg lokke av sommarhus og badestrender i nærleiken.

Nykøbing Sjælland er ein av dei eldste byane på Sjælland. I litterære kjelder blir staden omtalt så tidleg som på siste halvdel av 1200-talet. Nykøbing kyrkje er endå eldre, og blir datert til første halvdelen av 1200-talet.

Byen er også nordlegaste endestasjon for Vestsjællands Lokalbaner. Det er togsamband til Holbæk med vidare liner til København og resten av Danmark.

## Kjelder

## Bakgrunnsstoff
* Odsherred Turistbyrå
* Annebjerggaard Museum 
* Anneberg Samlingene
* Sherlock Holmes-Museet
* Dansk Center for Byhistorie - Nykøbing Sjælland
Tilloøyane

**Tilloøyane** (russisk Острова Тилло; *Ostrova Tillo*) er ei gruppe av småøyar i Karahavet i Russland. Dei ligg like utanfor kysten av Tajmyrhalvøya i Sibir og er dekte av tundravegetasjon. Dei fleste øyane ligg berre 3–4&nbsp;km frå kysten.

Den største øya i gruppa er **Usatsjøya**, òg kalla **Tilloøya**. Ho er 7&nbsp;km lang og nesten 2&nbsp;km på det breiaste i aust. Det er ein innsjø på sørsida i vest, som berre er skild frå havet av ei smal landtunge. Øya ligg ved munningen av ei grunn bukt kalla **Bukhta Voskresenskogo**. Bukta grensar i vest til Poljarnikhalvøya.

Havet omkring Tilløyane er dekt av fast is om vinteren, som er lang og bitter. Sjølv om sommaren er det isflak i havet omkring, så dei er landfaste med kontinentet det meste av året.

Øyane høyrer til Krasnojarsk kraj og er ein del av Det store arktiske statlege naturreservatet, det største naturreservatet i Russland og Europa.

## Historie
Tilloøyane vart utforska av den arktiske geologen og vitskapsmannen baron Eduard Toll under den russiske polekspedisjonen på skipet «Zarja» i 1900-1902. Ekspedisjonen var finansiert av Det russiske vitskapsakademiet og skulle utforske nordkysten av Russland.

Øygruppa er kalla opp etter Oleksij Tillo (fødd i Kiev i 1839), ein framståande ukrainsk geograf, kartograf og landmålar.

## Kjelder

* *Denne artikkelen bygger på «[[:en:|en:]]» frå , den 13. august 2008.* 
** * oppgav desse kjeldene:* 
* Naturreservat 
* Baron Toll
* Aleksij Tillo

## Sjå òg
* Karahavet
* Nysibirøyane
Fårevejle

**Fårevejle** er namnet på to danske byar i Odsherred på Nordvest-Sjælland:

* Fårevejle Stationsby.
* Fårevejle Kirkeby.
Vig

**Vig** er ein by i på Nordvestsjælland i Danmark som hadde  innbyggjarar i (2013).  Vig ligg i Odsherred kommune og høyrer til Region Sjælland.

Jarnbanestasjonen ligg sentralt plassert i byen med togsamband til både Holbæk og Nykøbing. Vig er òg kjend for **VigFestivalen** som kvart år trekkjer til seg namngjetne songarar og band frå heile verda. 

## Kjelder
Sjællands Odde

**Sjællands Odde** er ei landtunge på nordvestre Sjælland i Danmark. Den strekkjer seg vestover frå byen og kyrkjestaden Højby og endar ved neset Gniben i Kattegat. 

Odden er maksimalt ein kilometer brei og lengda om lag 20 km. Danske riksveg 21 strekkjer seg heilt til ut til Gniben.

Sidan 1966 har det vore ferjesamband til Ebeltoft og frå 1999 også til Århus på Jylland. Begge strekningane blir trafikkerte av raske katamaranar.
Ebeltoft

**Ebeltoft** (tidl. *Æbeltoft*) ligg på Austjylland i Danmark og er hovudby på halvøya Mols. Byen er med 7&nbsp;528 innbyggjarar (2013) den største byen i Syddjurs kommune.

**Filmhøjskolen** eller *The European Film College* blei oppretta i 1993 med status som folkehøgskule.

Fleire gongar dagleg trafikkerer Mols-Linien overfarten til Sjællands Odde med snøggbåtar.

Byen er ein av Danmarks store turistdestinasjonar, mest på grunn av eit fargerikt butikk- og museumsliv (mellom anna Farvergården, Fregatten Jylland og Glasmuseet). I fellesferien blir innbyggjartalet mest dobla grunna massetilstrøyming av turistar. Det er òg mange badestrender i området.

Ebeltoft var tidlegare hovudby i Ebeltoft kommune, men høyrer sidan 2007 til Syddjurs kommune. Byen ligg administrativt under Region Midtjylland.

## Kuriosa
Ebeltoft er den einaste austjyske byen med vestkyst.

## Turistattraktioner
* Fregatten Jylland
* Ebeltoft Rådhus (1789)
* Glasmuseet Ebeltoft

## Kjelder

## Bakgrunnsstoff
* 700-års købstadsjubilæum i Ebeltoft 
* Dansk Center for Byhistorie - Ebeltoft
Vestsjællands amt

**Vestsjællands Amt** i Danmark blei danna 1. april 1970 ved samanslåing av dåverande Holbæk Amt (unnateke Samsø) og Sorø Amt. Inntil 2007 utgjorde dette den vest-nordvestlege delen av Sjælland. Etter den danske kommunalreforma i 2007 blei området ein del av Region Sjælland.

I amtet var det då følgjande kommunar:


* Bjergsted kommune
* Dianalund kommune
* Dragsholm kommune
* Fuglebjerg kommune
* Gørlev kommune
* Hashøj kommune
* Haslev kommune
* Holbæk kommune
* Hvidebæk kommune
* Høng kommune
* Jernløse kommune
* Kalundborg kommune

* Korsør kommune
* Nykøbing-Rørvig kommune
* Ringsted kommune
* Skælskør kommune
* Slagelse kommune
* Sorø kommune
* Stenlille kommune
* Svinninge kommune
* Tornved kommune
* Trundholm kommune
* Tølløse kommune


### Statistisk kjelde
Danmarks Statistik, Statistikbanken.dk
BBC Worldwide

**BBC Worldwide Limited** er eit dotterselskap av BBC, som blei oppretta etter ei omorganisering av forløparen BBC Enterprises i 1995.

Worldwide er ansvarleg for mange kommersielle verksemder, hovudsakleg med produkt frå BBC. Selskapet investerer også i filmar og TV-produksjonar. Worldwide vil ofte tilby  pengestøtte for utvikling av BBC-produksjonar og sikrar seg for dette ulike rettar til programma. Worldwide har også gjort dette med program laga av andre enn BBC, slik som dramaet *Mine All Mine* som blei laga av Red Production Company og vist på BBC sin konkurrent ITV.

Worldwide driv også med sal og distribusjon av program internasjonalt, og dei driv TV-kanalar over både kabel og satellitt, slik som UKTV i Storbritannia, BBC America i USA og BBC Canada i Canada. Dei gir ut bøker og magasin, der det mest kjende magsinet er *[[Radio Times]]*, gir ut VHS og DVD, lydbøker, musikk, CD-ROM, driv med språkundervisning, utdanningsvideoar og opplæring, interaktiv telefoni, sal av filmopptak frå bibliotek, sal av abonnement på blad, arrangerer utstillingar, direktesender frå større og mindre hendingar, og har juridisk kontroll over film og andre media.

Desse kommersielle verksemdene gir BBC Worldwide eit overskot som går til BBC slik at BBC kan investere i fleire program. I rekneskapsåret som slutta pr 31. mars 2008 hadde BBC Worldwide eit overskot på £118 millionar av ei omsetning på £916 millionar.

Likevel har BBC ofte blitt kritisert i dei siste åra på grunn av pengane dei tener på Worldwide. Nokre av konkurrentane har protestert på at Worldwide har ein fordel av at dei kan utnytte og selje frå BBC sin programkatalog.

## Fotnotar
BBC America

**BBC America** er ein fjernsynskanal som er eigd og drive av BBC Worldwide i USA. Dei fyrste sendingane tok til den 29. mai 1998 og kanalen er tilgjengeleg både på kabel og over satellitt.

Sidan kanalen starta sendingane har BBC America vist program frå BBC og andre britiske TV-kanalar. Dette inkluderer både komediar, drama og livsstilsprogram. På dagtid viser nettverket reprisar på komediar (mellom anna *[[Benny Hill]]*), seriar om utbetring av bustader (mellom anna *Changing Rooms* og *Cash in the Attic*) og nyhende frå BBC World News. Det er på kveldstid at nettverket viser nye program.

## Kjelder

**Denne artikkelen bygger på «[[:nb:BBC America|BBC America]]» frå ,  den 13. august 2008.*
Fårevejle Stationsby

**Fårevejle Stationsby** er ein liten dansk by på Nordvestsjælland i  Odsherred kommune, Region Sjælland. Byen har  innbyggjarar (2013). Den ligg om lag to kilometer frå Fårevejle Kirkeby. Begge byane ligg i den no tørrlagde Lammefjorden. 

## Kjelder
Fårevejle Kirkeby

**Fårevejle Kirkeby** er ein liten by på Nordvestsjælland med 731 innbyggjarar (2013).  Byen er naboby til Fårevejle Stationsby. I krypten under Fårevejle kyrkje ligg ei kiste med restene etter *James Hepburn*, 4. jarl av Bothwell som var gift med Maria I av Skottland. 

Fårevejle Kirkeby høyrer administrativt til Odsherred kommune i Region Sjælland.

## Kjelder
BBC Arabic Television

**BBC Arabic Television** er ein fjernsynskanal frå BBC som sender nyhende og informasjon til Midt-Austen. Han starta opp den 11. mars 2008. Kanalen blir driven av BBC World Service, og er av di finansiert av utanriksdepartementet til Storbritannia. På 90-talet prøvde òg BBC seg på ein arabisk kanal, men han stengde etter to år då mange av dei tilsette gjekk over til å arbeide for Al Jazeera. Nemnde kanal er òg i dag hovudkonkurrenten til BBC Arabic.

## Sjå òg

* Radiokanalen BBC Arabic

## Kjelder

* *Denne artikkelen har «[[:en:BBC Arabic televisjon|BBC Arabic televisjon]]» frå  som kjelde, den 13. august 2008.*
BBC Food

**BBC Food** er BBC sin internasjonale TV-kanal om mat. Kanalen blei lansert i juni 2002 og er tilgjengeleg i Afrika. Han var tidlegare også tilgjengeleg i Skandinavia, men den 1. desember 2008 vart sendingane ersttatta av den nye kanalen BBC Lifestyle.

BBC Food er eigd av BBC Worldwide, et av dei kommersielle føretaka til BBC. BBC Food sender program om mat frå dei leiande kanalane til BBC og frå andre vidgjetne kanalar.

## Kjelder

* *Denne artikkelen bygger på «[[:nb:BBC Food|BBC Food]]» frå , den 13. august 2008.* 


## Bakgrunnsstoff
* BBC Food
Hannu Siitonen

**Hannu Siitonen** () i Parikkala er ein finsk, tidlegare friidrettsutøvar. Han vart europameister i spydkast i 1974, og fekk OL-sølv i 1976.

## Aktiv
Siitonen slo gjennom i 1970-sesongen, med ein personleg rekord på 84,80 m. Han vart finsk meister, noko han også skulle verte dei fire komande åra. 

I 1971 forbetra han sin personlege rekord til 88,42 m, noko som gav han tredjeplassen på statistikken over dei beste spydkastarane i verda det året. Han var då mellom favorittane under europameisterskapen 1971 i Helsingfors. Med 83,84 m enda han på fjerdeplass. Også ved dei olympiske sommarleikane 1972 i München var han mellom favortittane. På ny vart det ein fjerdeplass, bronsemedaljøren Bill Schmidt kasta 10 cm lengre i sitt lengstekast.

I 1973 var Siitonen på sitt aller sterkaste, i fem tevlingar landa spydet bortanfor 90 meters-streken. Ved ei tevling i Helsingfors landa spydet på 93,90 m, lengste kastet i verda det året. Også i 1974 stod Siitonen for det lengste kastet i verda. Det kom under europameisterskapen i Roma. Der kasta han spydet 89,58 m og vart suveren meister, over fire meter føre nestemann.

I dei olympiske sommarleikane 1976 i Montreal fekk han sølvmedaljen med eit kast på 87,92 m, langt bak gullvinnaren Miklós Németh som sette ny verdsrekord med 94,58 m i sitt første kast.

### Medaljar og plasseringar i internasjonale meisterskap
* EM 1971: Nr 4 - 83,84 m
* OL 1972: Nr 4 - 84,42 m
* EM 1974: Gullmedalje 89,58 m, framom Wolfgang Hanisch frå DDR (85,46 m)
* OL 1976: Sølvmedalje 87,92 m, bakom Miklós Németh (94,58 m)

### Fem gull i finske meisterskap

### Personlege rekordar og årsbeste

## Kjelder
* Tysk og finsk wikipedia.
* *Friidrott*, aktuelle årgongar. Hälsingborg.
Holbæk

**Holbæk** er ein fjordby og tidlegare kjøpstad på Sjælland i Danmark om lag 60 kilometer  frå hovudstaden København. Med  innbyggjarar (2013)  er det den største byen på Nordvestsjælland.  Holbæk er administrasjonsstad i Holbæk kommune og høyrer til Region Sjælland.

Holbæk har vakse opp kring det tidlegare Holbæk slott som blei grunnlagt i 1236 av Valdemar Siger. Byen fekk kjøpstadsrett i 1287. Det er to teoriar om opphavet til namnet «Holbæk»; anten er det ei omskriving av *den hule bæk* ('holebekken' på norsk) som skal referere til ein bekk som i mellomalderen hadde fàr gjennom byen. Namnet kan òg kome av *Den hellige bæk* ('den heilage bekken'). Vest for hamna finst det ein liten bekk med namnet «Hulbæk».

I dag er Holbæk ein moderne by og eit viktig handelssentrum på Sjælland. Eit karaktertrekk ved staden er det vakre lægje ved sjøen og dei mange hyggelege kafeane, i tillegg har byen framleis eit mellomalderleg gatenett i bykjerna. Det er gode kommunikasjonssamband til København og Roskilde, både via motorveg og jarnbane. Ein stor del av innbyggjarane er pendlarar til storbyane i kring. Vest for byen ligg Odsherred kommune med jarnbanesamband mellom anna til Nykøbing. Frå ca. 1980 har Holbæk vore ein av dei raskast veksande byane i Danmark.

### Attraksjonar

* Holbæk Museum
* Sankt Nikolai Kyrkje (sjå bilete)
* Tveje Merløse Kyrkje, steinkyrkje frå 1100-talet.
* Holbæk Gamle Havn og Holbæk Skibsværft 
* Andelslandsbyen Nyvang. På Oldvejen søraust for Holbæk er eit levande museum frå 1880-1950 fylt med aktivitetar og utstillingar.
* Danmarks Vej- og Bromuseum
* Holbæk Kunstforening Æglageret er eit galleri med skiftande udstillingar, innretta i eit tidlegare egglager
* Danmarks Ægmuseum er opretta i kjelleren under Holbæk Kunstforenings utstyillingslokale i Egglageret

### Musikk og teater

* Musikhus Elværket
* Holbæk Teater
* Teatret Fair Play

### Attraksjonar i omlandet

* Museet Ourø Minder
* Jernløse Mølle
* Skamstrup Mølle
* Torbenfeldt Smedemuseum
* Buerup Træskomuseum

## Nokre bilete frå Holbæk


Fil:Brorfelde-Observatorium.jpg|Brorfelde
Fil:Maglesø.jpg|Maglesø
Fil:Loevenborg.png|Løvenborg
Fil:Hoerby-Faergekro 2008.jpg|Hørby Færgekro


## Kjelder

## Bakgrunnsstoff
* HolbækNettet - portal for byborgarane 
* Holbaekonline.dk - Lokal portal for Holbæk og omland
* OplevHolbæk.dk - turist/eventguide for Holbæk og omland 
* Venstrebladet.dk - lokalavisa for Holbæk og omland
* Holbæk Seminariums heimeside 
* Gammelhavnforum.dk 
* Dansk Center for Byhistorie - Holbæk
Berjozovyjeøyane

**Berjozovyjeøyane** (russisk Берёзовые острова; *Berjozovyje osrtova*, tyder 'Bjørkeøyane') er ei øygruppe i Leningrad oblast i Russland. Øyane ligg inst i Finskebukta, like utanfor byen Primorsk og Det karelske neset.

Det er femten øyar i gruppa og den største er Bolsjoj Berjozovyj (Store Berjozovy). Andre øyar er Zapadnyj Berjozovyj (Vest-Berjozovyj) og Severnyj Berjozovyj (Nord-Berjozovyj). Øyane strekkjer seg 200&nbsp;km langs kysten og har eit totalt areal på 92&nbsp;km². Fuglane er ein del av eit fuglereservat og eit av Ramsarstadane i Russland.

Mellom dei to verdskrigane høyrte øyane til Finland og kommunen Koivisto (svensk Björkö). Den største busetnaden på øyane var då Saarenpää. Øyane har gjeve namn til Björkö-traktaten (1905).

## Kjelder

* *Denne artikkelen bygger på «[[:en:Beryozovye Islands|Beryozovye Islands]]» frå , den 13. august 2008.*
Bolsjoj Berjozovyj

**Bolsjoj Berjozovyj** (russisk Большой Берёзовый, finsk *Koivistonsaari*) er den største av Berjozovyjeøyane i Finskebukta i Leningrad oblast i Russland. Øyane ligg nær Det karelske neset utanfor byen Primorsk.

## Kjelder

* *Denne artikkelen bygger på «[[:en:Bolshoy Beryozovy Island|Bolshoy Beryozovy Island]]» frå , den 13. august 2008.*
Bolsjoj Tjuters

**Bolsjoj Tjuters** (russisk skrift Большой Тютерс; finsk *Tytärsaari*; estisk: *Suur Tütarsaar*; svensk: *Tyterskär*) er ei øy i Finskebukta i Austersjøen, om lag 75 km sør for Finland og aust for Hogland. Øya er ein del av Leningrad oblast i Russland. Ho har eit areal på om lag 8,3 km². Det er ikkje permanent busetnad på øya, bortsett frå ein fyrvaktar. Bolsjoj Tiuters har vorte kjend som «mineøya» fordi minefelta på øya ikkje har vorte rydda etter den andre verdskrigen. 

Øya var busett av finnar frå 1500-talet til 1939 då Sovjetunionen gjekk til åtak på Finland i vinterkrigen og øya var ei av fleire finske øyar i Finskebukta og finsk Karelen som vart avstått til Sovjetunionen i 1940. Fram til 1939 hadde ho eit livleg finsk fiskesamfunn med 436 innbyggjarar. Mange frakt- og fiskebåtar var registrert på øya. Det stod ei trekyrkje på øya frå 1772, ein finsk gravplass, ein skule, eit fyr frå 1904, ein finsk kystvaktstasjon og ein vêrvarslingsstasjon. I perioden 1920 til 1939 var det ein del turisme på øya. Etter krigen fekk ikkje innbyggjarane reise tilbake til øya. Det finske namnet *Tytärsaari* tyder «Dotterøya».

## Kjelder

* *Denne artikkelen bygger på «[[:en:Bolshoy Tyuters|Bolshoy Tyuters]]» frå , den 13. august 2008.*
Jan Železný

**Jan Železný** () er ein tsjekkisk tidlegare spydkastar. Han har vunne tre OL-gull og tre VM-gull. 

Mellom hans første internasjonale medalje, bronsen under VM i friidrett 1987 og bronsemedaljen frå EM i friidrett 2006, er det heile 19 år. I dette tidsrommet vann Železný tre OL-gull, i høvesvis Barcelona 1992, Atlanta 1996 og Sydney 2000, pluss tre VM-titlar (1993, 1995 og 2001). I tillegg kjem fleire andre- og tredjeplassar. I VM i 2003 kom han på 4. plass. Han har også verdsrekorden i spydkast på 98,48 m. Ingen andre har kasta over 95 m.

### OL-medaljar
* OL 1992  Barcelona - **gull** i spydkast
* OL 1996  Atlanta - **gull** i spydkast
* OL 2000  Sydney - **gull** i spydkast
* OL 1988  Seoul - sølv i spydkast

### VM- og EM-medaljar
* VM 1993  Stuttgart - **gull** i spydkast
* VM 1995  Göteborg - **gull** i spydkast
* VM 2001  Edmonton - **gull** i spydkast
* VM 1987  Roma - bronse i spydkast
* VM 1999  Sevilla - bronse i spydkast
* EM 1994  Helsingfors - bronse i spydkast
* EM 2006  Göteborg - bronse i spydkast

## Kjelder

* 
* 
 
* Bokmålswikipedia
Kantarellfamilien

**Kantarellfamilien** (Cantharellaceae) er ein soppfamilie som inneheld fleire slekter, mellom anna kantarellslekta (genus *Cantharellus*), som inneheld fleire etande artar. Soppar i kantarellfamilien har vaseliknande kropp, og veks i skog.

## Slekter
* *[[Cantharellus]]*
* *[[Craterellus]]*
* *[[Goossensia]]*
* *[[Parastereopsis]]*
* *[[Pterygellus]]*

## Kjelder

**Denne artikkelen bygger på «[[:en:Cantharellaceae|Cantharellaceae]]» frå ,  den 13. august 2008.*
Arto Härkönen

**Arto Kalevi Härkönen** () er ein finsk tidlegare friidrettsutøvar. Han vart olympiameister i spydkast i 1984. Han er 190 cm høg og hadde ei tevlingsvekt på 92 kg.

Härkönen utmerka seg som spydkastar allereie som 18-åring. Han kasta då spydet nesten 83 m som lengst. Året etter flytta han sin personlege rekord til over 85 m, og 20 år gammal forbetra han sitt besteresultat til 90,18 m. I den sesongen fekk han sølvmedaljen i den finske meisterskapen med eit kast på 89,90 m. Sitt einaste finske meisterskap vann han i 1982, same sesongen kom han på 5. plass i EM. Under VM året etter i heimbyen Helsingfors lukkast han ikkje å kvalifisere seg til finalen.

I 1984 var han i sitt livs beste form. Han kasta då som lengst 92,40 m. Ettersom DDR boikotta dei olympiske sommarleikane i Los Angeles, slapp han å møte både den regjerande europameisteren (Uwe Hohn) og den regjerande verdsmeisteren (Detlef Michel). Härkönen vann OL-gullet med eit kast som var nøyaktig like langt som hans bestekast i EM to år i førevegen. I 1985-sesongen hamna han litt bak dei beste finske spydkastarane, og valde å leggje opp.

### Medalje og plasseringar i internasjonale meisterskap
* Europameisterskapen 1982 i Aten: 5. plass, 86,76 m
* Verdsmeisterskapen 1983 i Helsingfors: Utslått i kvalifiseringa (14. plass, 81,42 m)
* Olympiske sommarleikar 1984 i Los Angeles: Gullmedalje, 86,76 m

### Medaljar i finske meisterskap
* 1979: Sølv, 89,90 m
* 1982: Gull, 85,94 m

### Personlege rekordar og årsbeste

## Kjelder
* Finsk og tysk wikipedia
* Tilastopaja OY
BBC Canada

**BBC Canada** er ein canadisk fjernsynskanal tilgjengeleg på digital kabel i Canada. Saman med BBC Kids er han eit fellesprosjekt av BBC Worldwide og den canadiske kringkastaren Alliance Atlantis. Kanalen starta opp sendingane den 7. september 2001.

Sidan BBC Canada er ein canadisk kanal som berre tilfeldigvis er delvis britisk eid, må den, i følgje kringkastingsreglane i Canada, vise ei viss mengde canadiske program. I tillegg til BBC-program viser den derfor canadiske seriar som *House & Home*, *Debbie Travis' Facelift* og *Holmes on Holmes*. BBC Canada er òg den einaste canadiske kanalen som plasserer logoen oppe til høgre på skjermen, i motsetnad til venstre hjørne, som alle dei andre TV-kanalane i landet.

BBC Canada har ikkje lov til å vise nyhendesendingar. Likevel er sendingar frå BBC World News tilgjengelege gjennom kanalen, CBC Newsworld og nokre PBS-stasjonar i Canada.

## Kjelder

**Denne artikkelen bygger på «[[:nb:BBC Canada|BBC Canada]]» frå ,  den 13. august 2008.*
BBC Entertainment

**BBC Entertainment** er ein internasjonal fjernsynskanal som sender komediar, drama og lett underhaldning frå BBC og andre britiske produksjonsselskap. Kanalen blei introdusert i oktober, 2006, og har i somme område teke over for BBC Prime. BBC Worldwide eig kanalen.

## Kjelder


* *Denne artikkelen har «[[:en:BBC Entertainment|BBC Entertainment]]» frå  som kjelde, den 13. august 2008.*
Jorma Kinnunen

**Jorma Vilho Paavali Kinnunen** () var ein finsk friidrettsutøvar frå Pihtipudas. Han vann sølvmedaljen i spydkast under Sommar-OL 1968, året etter sette han verdsrekord med 92,70 meter. Kinnunen var 174 cm høg, lite til spydkastar å vere, og vart gjerne kalla den vesle kjempa. Han var far til spydkastaren Kimmo Kinnunen.

## Aktiv
Kinnunen deltok i tre olympiske sommarleikar og i tre europameisterskap i perioden 1964 til -72. Han vart nummer seks i dei olympiske sommarleikane både i 1964 og i 1972. Under dei olympiske sommarleikane 1968 i Mexico by utkjempa han ein drabeleg duell mot Janis Lusis. Etter 2. omgangen tok Lusis leiinga med eit kast på 86,34, berre fire cm føre Kinnunen. Denne stillinga stod seg fram til sjette og siste omgangen. Lusis opna omgangen med eit kast på heile 90,10 m. Også Kinnunen la på i sisteomgangen, men med 88,58 m vart det sølvplass. 

18. juli 1969 sette Kinnunen verdsrekord i spydkast  i Tammerfors med eit kast på 92,70 meter. Han var då mellom dei største favorittane under EM i Athen eit par månader seinare. Men han enda som nummer 10. Hans beste EM-prestasjon kom i 1971, då han på finsk heimebane kom på femteplass.

### Medaljar og plasseringar i internasjonale meisterskap
* Olympiske sommarleikar 1964 i Tokyo: 6. plass, 76,94 m 
* Europameisterskapen 1966 i Budapest: 12. plass, 70,48 m 
* Olympiske sommarleikar 1968 i Mexico by: Sølvmedalje, 88,58 m
* Europameisterskapen 1969 i Athen: 10. plass, 74,82 m
* Europameisterskapen 1971 i Helsingfors: 5. plass, 80,96 m
* Olympiske sommarleikar 1972 i München: 6. plass, 82,08 m

### Finsk meister fem gongar

Under det finske meisterskapet 1970 demonstrerte Kinnunen og kollega Pauli Nevala, gjennom tre "overtrampskast", både mot det finske friidrettsforbundet og mot finske media. Dei to protesterte mot det dei oppfatta som dårleg behandling.

### Personlege rekordar og årsbeste
BBC Kids

**BBC Kids** er ein canadisk engelskspråkleg fjernsynskanal for born. Han sender via digital kabel og er eigd av CW Media og BBC Worldwide. Kanalen har eit anna namn enn CBBC, den britiske kanalen for born, for å unngå forvirring med Canadian Broadcasting Corporation (CBC).

## Kjelder

* *Denne artikkelen har «[[:en:BBC Kids|BBC Kids]]» frå  som kjelde, den 13. august 2008.*
Absorpsjonsband

Eit **absorpsjonsband** er ei rekkje bølgjelengder (eller tilsvarande frekvensar i det elektromagnetiske spekteret) som kan produsere ei særskild omforming av eit stoff. Sidan energirike overgangar kan gå begge vegar, kan absorpsjonsbanda òg fungere som emisjonsband. 

## Oversyn

I følgje kvanteteori kan atom og molekyl berre halde på ei viss særskild energimengd, eller berre eksistere med særskilde tilstandar. Derfor kan eit stoff berre endre energi i visse «steg» tilpassa dei tillatne energinivåa dei kan eksistere i. Kvart av desse stega tilsvarar til ei viss energimengd, som kan skildrast som ei bølgjelengd av lys (eller ei spektrallinje). Så når lys frå ein av desse spesifikke bølgjelengdene vekselverkar med eit molekyl, kan denne bølgjelengda verte absorbert, medan andre bølgjelengder passerer forbi. Dette er opphavet til absorpsjonsspeketeret. 

Ikkje alle molekyl er heilt like, sjølv molekyla i same stoff. Dei flytte seg forskjellig og vibrere og rotere forskjellig, og ha forskjellige nabomolekyl. På grunn av dette skjer kvar overgang ved litt forskjellige bølgjelengder i forskjellige molekyl, så i staden for ei uendeleg smal absorpsjonslinje i spekteret, ser ein i staden eit band - ei variasjonsbreidde som kvar særskilde overgang kan skje under ved dei riktige tilhøva. 

## Eigenskapar

### Utforming

Banda kan ha forskjellig utforming og analysar av desse banda kan gje informasjon om overgangen som har skapt bandet. I mange tilfelle er det nyttig å tenkje seg at eit spektralband er ei enkel gaussisk eller lorentzisk modellform.

### Breidde

Det er mange mekanismar som avgjer breidda til eit absorpsjonsband, som 
* Vibrasjonar
* Rotasjonar
* dopplerforbreiing

## Forskjellige absorpsjonsband

### Eletroniske overgangar

Elektroniske overgangar skjer hovudsakleg i energiar som tilsvarar UV-delen og den synlege delen av spekteret. Dei største medverkande faktorane som skapar breiare spektrallinjer i eit absorpsjonsban er fordelinga av vibrasjons- og rotasjonsenergiane til molekyla. I spektroskopi innan gassfasen kan ein skilje finstrukturen som desse faktorane skapar, men i spektroskopi på væskefasen til eit stoff, skapar dei forskjellige molekyla breiare strukturar og glattare band. Elektroniske transisjonsband kan ha ei breidde som varierer frå ti til fleire hundre nanometer.

### Vibrasjons- og rotasjonsovergangar

Vibrasjonsovergangar finn stad i den infraraude delen av spekteret ved bølgjelengder på rundt 1-30 mikrometer. 

Rotasjonsovergangar finn òg stad i det infraraude spekteret, men ved lågare energiar enn vibrasjonsovergangar. 

## Sjå òg
* Spektroskopi
* Spektrallinje

## Kjelder

* *Denne artikkelen bygger på «[[:en:Absorption band|Absorption band]]» frå , den 14. august 2008.*
Absorpsjonskoeffisient

**Absorpsjonskoeffisienten** *α* er den delen av energien i ei innfallande bølgje som vert absorbert. Dette kan vere til dømes lydbølgjer eller elektromagnetisk stråling. I SI-systemet vert eininga til absorpsjonskoeffisienten målt i inverse meter, og er representert med den greske bokstaven *α*.

## Oversyn

I kjemi, biologi og fysikk er absorpsjonskoeffisienten eit mål på kor mykje lys eit spesifikt molekyl kan absorbere. Koeffisienten er nært knytt til absorpsjonstverrsnitt.

Kjennskap til absorpsjonskoeffisienten held berre for å skildre energiforplantinga gjennom eit homogent system. Forplanting gjennom hetrogene system er påverka av spreiing,. Det meir generelle uttrykket demping tar hand om både absorpsjon og spreiing. Han vert mykje nytta i akustikk som dempingskoeffisient for å skildre partikkelstorleiksfordeling.,.  

## Sjå òg
* Beer-Lambert-lova
* Spreiingsteori

## Bakgrunnsstoff
* Absorpsjonskoeffisienten α til byggmaterial og overflater

## Kjelder

**Denne artikkelen bygger på «[[:en:Absorption coefficient|Absorption coefficient]]» frå ,  den 14. august 2008.* 
*** oppgav desse kjeldene:*
Pauli Nevala

**Pauli Lauri Nevala** () var ein finsk friidrettsutøvar. Han vart olympiameister i spydkast i 1964. Fem år seinare fekk han sølvmedalje i EM i friidrett.

## Aktiv
Nevala slo gjennom i 1961-sesongen då han først vart finsk meister, og sidan sette finsk rekord med eit kast på 84,23 meter. I 1964 skadde han eit auge under i ei bilulykke i Mexico, slik at han ikkje kunne trene fram til august månad. Under OL 1964 i Tokyo vann han overraskande gullmedaljen med eit kast på 82,66 m, hans lengste kast for sesongen.

Han deltok i tre europameisterskap. I 1962 vart han utslått i kvalifiseringa og i 1966 vart han nummer fire. Under EM 1969 i Aten presterte han heile 89,58 meter i sitt bestekast, noko som gav han sølvmedaljen bak den sterke sovjet-latviaren Janis Lusis. 

Nevala deltok i alle sesongar i mange tevlingar. I 1969 var han med i 48 tevlingar og passerte 80-meterstreken i 41 av dei. I 1970 stilte han opp i 54 tevlingar, i fem av dei kasta han spydet over 90 meter. Hans lengste kast i 1970-sesongen kom i Helsingfors den 6. september, i ein landskamp mot Sverige. Der slengde han spydet 92,64 meter, det lengste kastet i verda det året og berre seks cm bak landsmannen Jorma Kinnunen sin verdsrekord.

Etter at Nevala i 1970 uttalte til den svenske avisa Aftonbladet at han kravde minst 800 svenske kroner for å delta i stemne, innleidde IOK-presidenten Avery Brundage granskingar om moglege brot på amatørvedtektene. Ved sesongopninga i april 1971 i Abidjan pådrog Nevala seg ein skulderskade, og vart tvinga til å leggje opp. IOK innstilte då sine granskingar.

### Medaljar og plasseringar i internasjonale meisterskap
* Europameisterskapen 1962 i Beograd - utslått i kvalifiseringa
* Olympiske sommarleikar 1964 i Tokyo - gullmedalje, 82,66 m
* Europameisterskapen 1966 i Budapest - 4. plass, 80,36 m
* Olympiske sommarleikar 1968 i Mexico by - utslått i kvalifiseringa (14. plass, 77,90 m)
* Europameisterskapen 1969 Aten - sølvmedalje, 89,58 m

### Personlege rekordar og årsbeste

## Kjelder

* Norsk, finsk og tysk wikipedia
* *Friidrott*, aktuelle årgangar. Hälsingborg.
Banansmett

**Banansmett** (*Coereba flaveola*) er ein liten sporvefugl med ei gjennomsnittleg lengd på 11&nbsp; cm. Han er monotypisk i slekta *Coereba*. 

Han har mørk grå overside, ei svart krone på hovudet, iaugefallande, kvite augestriper og gul underside og gump. Kjønna er like. Banansmetten har eit slankt bendt nebb som passar til å ta nektar frå blomar. Nokre gongar borar han seg inn frå sida utan å pollinere planten. Han kan ikkje stille i lufta som kolibriar og må alltid ha fotfeste når han tar maten. Frukt og insekt står òg på etesetelen, ofte vitjar desse fuglane hagar og kan bli mykje tamme. Kallenamnet sukkerfugl kjem av at dei har tilhug til å ete sukkerkorn frå fuglebrett og fat, ein metode for å trekke til seg desse fuglane på kjeint frå Dei amerikanske Jomfruøyane. 

Utbreiingsområdet for denne arten er frå tropiske Sør-Amerika i sør og nord til det sørlege Mexico og Karibia. Han er ein sjeldan  gjest i Florida, USA. 

På Grenada og Saint Vincent har dei fleste banansmettar mørk fjørdrakt som skil dei frå andre populasjonar i Vestindia. 

Banansmetten byggjer kuleforma reir med sideinngang, hoa legg opp til tre egg i kullet. 

## Klassifisering
Banansmetten vart første gong skildra av Linné i hans *[[Systema naturae]]* i 1758 med namnet *Certhia flaveola*. 

I 1809 omklassifiserte Louis Jean Pierre Vieillot arten  som den einaste medlemmen i slekta *Coereba*.  Familien *Coerebidæ* samla tidlegare fleire artar av fuglar som et nektar i tropisk Amerika, men dei andre artane er sidan flytta ut frå familien.  Ornitologar klassifiserte arten som incertae sedis (usikker klassifisering) i 2008.

Banansmetten er trudd å vere ein del av ei gruppe som inkluderer darwinfinkar, *Tiaris*, *Loxigilla*, med fleire, dei fleste tidlegare plassert i busksporvfamilien Emberizidae, men er no kjente for å vere ein del av tanagarfamilien Thraupidae. Slik sett vil nokre autoritetar plassere arten førebels i Thraupidae fram til ein studie antyder meir nøyaktig plassering. Dette er òg reflektert i Clementslista frå 2012.

Det var skildra 41 underartar av banansmett per 2012.

## Kjelder

**Denne artikkelen bygger på «[[:nb:Bananaquit|Bananaquit]]» frå ,  den 14. august 2008.*  
 

## Bakgrunnsstoff
* BirdLife International (2012) Species factsheet: *[http://www.birdlife.org/datazone/speciesfactsheet.php?id=9199 Coereba flaveola] *. Henta frå http://www.birdlife.org den 21. oktober 2012.
* Bananaquit videos on the Internet Bird Collection
* Photo-Medium Res ; Article  chandra.as.utexas.edu
* Bananaquit photo gallery VIREO
* Bananaquit sounds on xeno-canto.org
Kotlin

**Kotlin** (russisk Котлин; finsk *Retusaari*) er ei øy i Russland som ligg i Finskebukta, 30–40&nbsp;km vest for St. Petersburg i Austersjøen. Festningsbyen Kronstadt ligg på øya.

Øya har ei trekanta form og er om lag 12&nbsp;km lang og 1,5&nbsp;km brei. Aust på øya, som er den breie delen, ligg byen Kronstadt og fleire grunner strekkjer seg om lag 2&nbsp;km vestover frå vestenden av øya til skjeret der fyret Tolbaaken står.

Øya deler dermed sjøvegen til St. Petersburg i to kanalar. Kanalen på nordsida er fylt med grunner som strekkjer seg frå Kotlin til Lisij Nos, medan den sørlege kanalen er smal på grunn av ei landtunge som stikk ut i sjøen på andre sida ved Lomonosov. Gjennom historia har dett sundet vorte strengt vakta med artilleri. Det vart bygd ein kanal gjennom grunnene langs sjøvegen til St. Petersburg i 1875-1885. I 2008 opna bilveg til øya via St. Petersburg-dammen frå nord til sør i Finskebukta. Han vart starta i 1980, men på grunn av den politiske uroa i 1990-åra stod han først ferdig i 2008.

### Forureining
15. november 2000 kolliderte to skip, eit 67 meter langt fryseskip kalla «Nortlandia» og eit 130 meter langt Panama-registrert lastefartøy kalla «E.W. McKinley». Dei slapp ut 3 tonn dieselolje utanfor Kotlin. Det mindre skipet sokk som følgje av kollisjonen. Utsleppet dekte eit område på 11&nbsp;km² i hamna til Kronstadt.

## Kjelder

* *Denne artikkelen bygger på «[[:en:Kotlin|Kotlin]]» frå , den 14. august 2008.* 
** * oppgav desse kjeldene:*
** Encyclopædia Britannica Eleventh Edition (1911)
Malyj Vysotskij

**Malyj Vysotskij** (russisk Малый Высоцкий, finsk *Ravansaari*) er ei øy nordvest i Russland, i dag leigd ut til Finland. Det ligg i Viborgbukta, ved sidan av Vysotsk, 12 km sørvest for Viborg. 

Mellom 1918 og 1940 var øya ein del av Finland og heitte *Ravansaari*. Ho var busett av nesten tusen finnar som hovudsakleg levde av tømmerhogst. Under den andre verdskrigen i 1940 vart ho annektert av Sovjetunionen (i lag med omliggande område) og vart ein del av Karelsk-Finsk SSR. I 1941 vart ho gjenerobra av finske troppar og annektert av Finland. I juni 1944 vart ho igjen underlagt den raude arméen og vart igjen ein del av Sovjetunionen. Øya vart då kalla *Malyj Vysotskij*. Det vart signert ein avtale i 1963 om leige av øya og den nærliggande Saimaa-kanalen til Finland i ein periode på femti år. 

På grunn av avtalen og at øya er isolert frå både Finland og Russland har radioamatørar gjort Malyj Vysotskij til eit eige område, som Hawaii eller Alaska. Dette og det at Aleksander Stepanovitsj Popov gjorde sine første radioeksperiment i området på byrjinga av 1900-talet, har gjort øya til ein attraksjon for såkalla DX-pedition-folk. Alle slike ekspedisjonar er organisert av ei finsk-russisk gruppe som ført oppstod i 1988.

## Kjelder

* *Denne artikkelen bygger på «[[:en:Maly Vysotsky Island|Maly Vysotsky Island]]» frå , den 14. august 2008.*
Hogland

**Hogland** (russisk Гогланд, Gogland finsk *Suursaari*) er ei øy i Finskebukta i Austersjøen, om lag 180 km vest for St. Petersburg og 35 km frå kysten av Finland (nær Kotka). Øya er ein del av Leningrad oblast i Russland. Hogland har eit areal på om lag 21 km² og det høgaste punktet er 173 meter over havet. 

## Historie

Hogland har vore busett av finnar så lenge det har vore kjende busetnader her, minst sidan 1500-talet. Under den store nordiske krigen fann eit sjøslag stad nær øya 22. juli 1713, og i 1788 fann slaget ved Hogland stad mellom den russiske og svenske marinen. 

Etter den finske krigen vart Hogland ein del av Det russiske riket og ein del av det nyoppretta Storthertugdømet Finland som fekk sjølvstende frå Russland i 1917. Dei fleste innbyggjarane levde i to fiskelandsbyar administrert frå Viborg.

Under vinterkrigen vart innbyggjarane evakuert og øya kom inn under Sovjetunionen. Sidan den gong har trelandsbyen Suurkylä (russisk Суркюля, *Surkjulja*) vorte jamna med jorda og erstatta av moderne bygnigar, kanskje for ein fiske-kolkhoz, samt nokre militære fasilitetar. I dag lever om lag 50 innbyggjarar på øya.

Mot slutten av krigen etter Finland gjorde fred med Sovjetunionen, prøvde tyskarane å invadere øya i Operasjon Tanne Ost. Finske troppar hindra tysk invasjon og halvparten av dei tyske soldatane vart tekne som krigsfangar. Like etter kom øya igjen under Sovjetunionen.

## Landemerke

Øya er kjend for det kuperte terrenget med fem innsjøar. Sidan 1826 har åsen Mäkiinpäällys hatt to av dei geodetiske punkta langs struvemeridianen. Like utanfor øya ligg to kjende skipsvrak. Mannskapet på den tremasta klipperen «Amerika», som forliste nær kysten i oktober 1856 ligg gravlagd på ein gammal finsk gravplass. Det første fyret på øya vart bygd i 1807, men det eldste som framleis er i drift er frå 1904. Hogland har ein aukande turistindustri med turistar hovudsakleg frå St. Petersburg, men og noko frå Finland. 

I 2006 erklærte russiske styresmakter Hogland for «grenseområde», som tyder at utanlandske personar ikkje kan reise til øya utan spesiell løyve. Dette avgrener turismen til små grupper, berre ei gruppe om gongen, samt mykje byråkratiske førebuingar. 

Ein av dei aller første radiokontaktane fann stad på Hogland den 6. februar 1900 under leiing av Aleksander Popov.

## Kjelder

* *Denne artikkelen bygger på «[[:en:|en:]]» frå , den 13. august 2008.* 
** * oppgav desse kjeldene:*
*** Turistattraksjonar på Hogland
*** Reise til Hogland med bilete
*** Gamle bilete og kart frå finsketida


### Fotnotar

## Bakgrunnsstoff
* Turisme på Hogland
BBC Knowledge

**BBC Knowledge** er ein internasjonal fjernsynskanal som sender dei beste faktaprogramma og ikkje-fiktive underhaldningsprogramma frå BBC og andre britisk produksjonsselskap. Han må ikkje forvekslast med gamle BBC Knowledge, ein tidlegare britisk digitalkanal som stengde i 2002. Kanalen er eigd av BBC Worldwide.

## Kjelder

* *Denne artikkelen bygger på «[[:en:BBC Knowledge (Worldwide)|BBC Knowledge]]» frå , den 13. august 2008.*
Usjakovøya

**Usjakovøya** (russisk Остров Ушакова eller *Ostrov Usjakova*) er ei isolert øy i Nordishavet, midt mellom Frans Josefs land og Severnaja Zemlja heilt nord i Karahavet. Ho ligg ved 80° 48' N og 79° 29' A. Øya høyrer til Krasnojarsk kraj i Russland

Øya er aude og utsett for kraftige arktiske stormar. Ho ligg nær den permanente iskalotten rundt Nordpolen. Usjakovøya har eit areal på 328&nbsp;km². 45 % av øya er dekt av isbrear og det høgaste punktet på øya er 294 moh. Det næraste landområdet er den isolerte Vizeøya som ligg 140&nbsp;km lenger sør.

Sidan ho ligg så langt nord er området rundt Usjakov fylt av pakkis om vinteren og har mykje isflak sjølv om sommaren.

## Historie
Usjakovøya var det siste landområde som vart oppdaga i Sovjetunionen. Ho vart først oppdaga i 1935 då dei siste uutforska områda av Karahavet vart utforska av ein sovjetisk isbrytar. Ekspedisjonen var leia av Georgij Aleksejevitsj Usjakov på isbrytaren «Sadko». Den aude øya vart kalla opp etter oppdagaren.

Den første overvintringa på Usjakovøya vart gjort i 1954-1955 og det vart oppretta ein polarstasjon her i 1954.

## Kjelder

* *Denne artikkelen bygger på «[[:en:Ushakov Island|Ushakov Island]]» frå , den 14. august 2008.* 
** * oppgav desse kjeldene:*
*** *Summary of the Arctic Archipelagos og Islands.* Scott Polar Research Institute, University of Cambridge.
Eva Jensen

**Eva Jensen** () var ein norsk forfattar fødd i Salangen kommune i Troms. 

Eva Jensen hadde tatt Forfattarstudiet ved Høgskolen i Telemark.
Ho debuterte i 1984. 
Forfattarskapen hennar femne om lyrikk, romanar, ungdomsromanar, barnebøker og biletbøker. Ho mottok ei rekke litterære prisar.

## Utgjevingar
* *Dikt og tekstar* &ndash; (1984)
* *Slik er det her* &ndash; barnebok (1986) (illustrert av Sara Tunheim)
* *Denne guten har brune kne* &ndash; (1987)
* *Teori nok for eit kort liv* &ndash; roman (1987)
* *Eg, Kristin* &ndash; ungdomsbok (1988) (illustrert av Wenche Øyen)
* *Ingen smertebutikk* &ndash; «humoristisk folkeviseroman» (1991)
* *Den rolege gule hunden med brillene* &ndash; roman (1994)
* *Alle i Alta kan* &ndash; barnedikt (2000)
* *Tre høns på plenen og fire egg* &ndash; barnebok (2002) (illustrert av Gry Moursund)
* *Gullkunde* &ndash; roman (2003)
* *Alt kan begynne med kvitt* &ndash; barnebok (2004) (illustrert av Gry Moursund)
* *Djupt inne i sommaren og andre essay* &ndash; (2005)
* *Mens lyset endrar flatene* &ndash; diktsamling (2008)
* *Om drittsekkar på tre måtar* &ndash; novellesamling (2008)
* *Skog, eller noko som har med skog å gjere* &ndash; (2009)
* *Noen roper navnet mitt* &ndash; ungdomsbok (2012)
* *Vidareutdanning i lys og skugge* &ndash; dikt og prosa (2014)
**Kom si, kom sa* – dikt for barn, Samlaget (2017) (illustrert av Iben Sandemose)

## Prisar
* Kyrkje- og kulturdepartementet sin pris for barne- og ungdomslitteratur 1986, for *Slik er det her*
* Sokneprest Alfred Andersson-Ryssts fond 1994
* Sigmund Skard-stipendet 1995
* Blixprisen 1995
* Samlagsprisen 2004
* Kulturdepartementets pris for barne- og ungdomslitteratur 2013, omsettarprisen, for omsettinga frå amerikansk engelsk av Carl Sandburg: *Små heimar*, Nordsjøforlaget.

## Referansar

----

* *Denne artikkelen bygger på «[[:nb:Eva Jensen|Eva Jensen]]» frå , den 14. august 2008.* 
 

## Bakgrunnsstoff
* Digitaliserte bøker av Eva Jensen hjå Nasjonalbiblioteket
* Eva Jensen i NRK Forfatter
* Store Norske Leksikon om Eva Jensen.
* Utgjevingar av Eva Jensen i BIBSYS Ask
Monotypisk

**Monotypisk** er ei nemning som vert nytta i biologisk systematikk om takson som femnar om ein og berre ein art. Eit døme er slekta *Alopex*, med den eine arten fjellrev, *Alopex lagopus*.